رونے سے اور عشق میں بے باک ہو گئے مرزا غالب غزلیں
رونے سے اور عشق میں بے باک ہو گئے 
دھوئے گئے ہم اتنے کہ بس پاک ہو گئے 
صرف بہائے مے ہوئے آلات مے کشی 
تھے یہ ہی دو حساب سو یوں پاک ہو گئے 
رسوائے دہر گو ہوئے آوارگی سے تم 
بارے طبیعتوں کے تو چالاک ہو گئے 
کہتا ہے کون نالۂ بلبل کو بے اثر 
پردے میں گل کے لاکھ جگر چاک ہو گئے 
پوچھے ہے کیا وجود و عدم اہل شوق کا 
آپ اپنی آگ کے خس و خاشاک ہو گئے 
کرنے گئے تھے اس سے تغافل کا ہم گلہ 
کی ایک ہی نگاہ کہ بس خاک ہو گئے 
اس رنگ سے اٹھائی کل اس نے اسدؔ کی نعش 
دشمن بھی جس کو دیکھ کے غم ناک ہو گئے